Iz dućana se hitno povlači poznati sladoled zbog kancerogenog sastojka

Državni inspektorat RH obavještava potrošače o opozivu poznatog sladoleda zbog utvrđenog nedopuštenog pesticida.

Riječ je o sladoledu poznatog svjetskog proizvođača Häagen-Dazs, Macadamia orah tub, 460 ml, LOT broja 4281488, upotrijebiti do 21. travnja 2023. godine.

“Sladoled se povlači zbog utvrđenog pesticida etilen oksida u sirovini korištenoj u proizvodnji sladoleda. Proizvod nije u skladu s Uredbom Komisije o maksimalnim razinama ostataka pesticida u ili na hrani i hrani za životinje biljnog i životinjskog podrijetla”, navode u Inspektoratu.

Proizvođač je, dakle, Häagen-Dazs, Mofflaines, Arras, Francuska; veleprodaju obavlja Stanić d.o.o., Kerestinec, Sveta Nedelja. Etilen oksid smatra se kancerogenom kemijskom supstancom te je na popisu nedopuštenih tvari u EU.

Objava Iz dućana se hitno povlači poznati sladoled zbog kancerogenog sastojka pojavila se prvi puta na Danica.hr.